RAPORT AL COMISIEI CĂTRE PARLAMENTUL EUROPEAN ŞI CONSILIU privind cheltuielile FEGA Sistemul de avertizare rapidă nr. 1-4/2013 /* COM/2013/0425 final */





CUPRINS 1........... Procedura bugetară 2013 pentru FEGA.. 2 2........... Veniturile alocate FEGA.. 2 3........... Observații privind execuția provizorie a bugetului FEGA pentru 2013. 3 4........... Execuția veniturilor alocate FEGA.. 5 5........... Concluzii 6 anexa 1 anexa 2: || Procedura bugetară 2013 pentru FEGA Consumul provizoriu de credite FEGA până la 28.2.2013 1. Procedura bugetară 2013 pentru FEGA Procedura bugetară 2013 pentru Fondul European de Garantare Agricolă (FEGA) și sumele corespunzătoare ale creditelor pentru fiecare etapă a procedurii sunt indicate în tabelul din anexa 1. Bugetul FEGA pentru 2013 a fost adoptat de Parlamentul European la 12 decembrie 2012. Bugetul include credite de angajament și credite de plată în valoare de: – 43 654,7 milioane EUR și, respectiv, 43 660 milioane EUR pentru măsuri privind piețele agricole și pentru ajutoarele directe (domeniul de politică 05); – 274,7 milioane EUR și, respectiv, 247,3 milioane EUR pentru măsuri veterinare și fitosanitare (domeniul de politică 17); – 27,2 milioane EUR și, respectiv, 26,9 milioane EUR pentru pescuit (domeniul de politică 11). Totalul creditelor de angajament pentru FEGA prevăzute în buget s-a ridicat la 43 956,5 milioane EUR, iar creditele de plată au însumat 43 934,2 milioane EUR. Diferența dintre creditele de angajament și creditele de plată se datorează faptului că pentru anumite măsuri implementate direct de Comisie se utilizează credite diferențiate. Schemele respective privesc mai ales promovarea produselor agricole, strategia politică și măsurile de coordonare pentru agricultură, precum și pescuitul și măsurile veterinare și fitosanitare. 2. Veniturile alocate FEGA Pe baza normelor prevăzute la articolul 34 din Regulamentul (CE) nr. 1290/2005 al Consiliului privind finanțarea politicii agricole comune, veniturile provenite din corecțiile financiare efectuate în temeiul deciziilor de verificare a conformității, din nereguli și din taxa pe excedent în sectorul laptelui sunt considerate venituri alocate pentru finanțarea cheltuielilor FEGA. Conform acestor norme, veniturile alocate pot fi utilizate pentru a acoperi finanțarea oricărei cheltuieli FEGA. În cazul în care o parte a acestor venituri nu este utilizată, partea respectivă se reportează automat în exercițiul bugetar următor[1]. Bugetul FEGA pentru 2013 include atât ultimele estimări ale Comisiei privind necesarul de finanțare a cheltuielilor preconizate pentru măsuri de piață și ajutoare directe, cât și estimările veniturilor alocate și care se preconizează a fi colectate în cursul exercițiului bugetar în cauză și reportarea soldului veniturilor alocate rămas din exercițiul bugetar anterior. În propunerea sa privind volumul creditelor FEGA pentru bugetul 2013, Comisia a luat în considerare totalitatea veniturilor alocate preconizate și a solicitat pentru proiectul de buget 2013 un nivel al creditelor calculat prin scăderea veniturilor alocate estimate din necesarul estimat. Autoritatea bugetară a adoptat noul buget FEGA ținând seama de veniturile alocate preconizate. La momentul întocmirii bugetului pentru 2013, Comisia estima că veniturile alocate disponibile se ridică la 1 533 milioane EUR. Mai precis: – veniturile alocate prevăzute a fi generate în cursul exercițiului bugetar 2013 au fost estimate la 628 milioane EUR. S-au preconizat venituri de 389 milioane EUR și, respectiv, de 161 milioane EUR din corecțiile efectuate în urma verificării conformității și din nereguli. Veniturile din taxa pe excedent în sectorul laptelui au fost estimate la 78 milioane EUR. – veniturile alocate preconizate a fi reportate din exercițiul bugetar 2012 în 2013 au fost estimate la 905 milioane EUR (inclusiv soldul restant din Fondul de restructurare a industriei zahărului, estimat la 675 milioane EUR). În bugetul 2013, Comisia a alocat aceste venituri estimate inițial la 1 533 milioane EUR către două scheme. Concret: – 500 milioane EUR au fost alocate fondurilor operaționale ale organizațiilor de producători din sectorul fructelor și legumelor și – 1 033 milioane EUR au fost alocate schemei de plată unică. Pentru aceste două scheme, autoritatea bugetară a votat în cele din urmă credite în valoare de 267 milioane EUR și, respectiv, 30 635 milioane EUR, în conformitate cu propunerea Comisiei. Suma creditelor votate și a veniturilor alocate menționate anterior corespunde unor credite totale disponibile estimate la 767 milioane EUR pentru fondurile operaționale ale organizațiilor de producători din sectorul fructelor și legumelor și la 31 668 milioane EUR pentru schema de plată unică. În anexa 2, care prezintă execuția provizorie a bugetului pentru 2013 până la 28 februarie 2013, sumele creditelor bugetare la nivel de articol pentru sectorul fructelor și legumelor și pentru ajutoarele directe decuplate corespund creditelor votate pentru aceste două scheme, care se ridică la 611 milioane EUR și, respectiv, la 38 076 milioane EUR, fără a ține seama de veniturile alocate menționate anterior. După includerea veniturilor alocate acestor sectoare, creditele totale prevăzute în bugetul pentru 2013 sunt de 1 111 milioane EUR pentru sectorul fructelor și legumelor și de 39 109 milioane EUR pentru ajutoarele directe decuplate. 3. Observații privind execuția provizorie a bugetului FEGA pentru 2013 Nivelul provizoriu al execuției bugetare pentru perioada 16 octombrie 2012 – 28 februarie 2013 este prezentat în anexa 2. Acest nivel de execuție este comparat cu profilul de cheltuieli bazat pe indicator, stabilit în temeiul dispozițiilor articolului 20 din Regulamentul (CE) nr. 1290/2005 al Consiliului. În continuare sunt prezentate scurte observații privind anumite articole bugetare, care evidențiază cele mai importante diferențe dintre nivelul efectiv și cel preconizat al execuției bugetului pentru 2013. 3.1. Măsurile de piață Execuția creditelor pentru intervenții pe piețele agricole a depășit cu 161,1 milioane EUR nivelul creditelor bugetare votate determinat de nivelul indicatorului la 28 februarie 2013. Această diferență se datorează, în primul rând, sectorului fructelor și legumelor. 3.1.1. Sectorul fructelor și legumelor (+ 158,9 milioane EUR față de creditele votate) În ceea ce privește creditele votate, acest nivel de execuție se datorează în primul rând cheltuielilor cu fondurile operaționale aferente schemei privind organizațiile de producători, care sunt finanțate atât din creditele bugetare votate, cât și din veniturile alocate schemei respective în bugetul pentru 2013 (NB: pentru detalii, a se vedea punctul 2 de mai sus). Nivelul de execuție respectiv rezultă din aplicarea indicatorului pentru perioada până la 28 februarie 2013 la creditele bugetare votate, care nu includ veniturile alocate acestui sector. În plus, în perioada examinată, ritmul în care statele membre au efectuat plăți a depășit nivelul indicatorului stabilit pentru ajutoarele destinate grupurilor de producători în cadrul schemei privind recunoașterea preliminară. În acest stadiu, Comisia consideră că totalul creditelor disponibile pentru acest sector va fi suficient pentru a acoperi cheltuielile prevăzute a fi suportate de statele membre în 2013. Nota de subsol * din tabelul privind execuția provizorie care figurează în anexa 2 arată care ar fi situația dacă indicatorul de la 28 februarie 2013 ar fi aplicat la creditele totale preconizate a fi disponibile pentru finanțarea acestui sector. După cum s-a arătat la punctul 2 de mai sus, finanțarea totală preconizată a fi disponibilă pentru acest sector se compune din creditele bugetare votate, în valoare de 611 milioane EUR, și din veniturile alocate sectorului, estimate la 500 milioane EUR. Prin urmare, dacă indicatorul s-ar aplica la finanțarea totală de 1 111 milioane EUR preconizată a fi disponibilă pentru acest sector, ar apărea o supraexecuție de 37,2 milioane EUR care poate fi explicată prin utilizarea mai intensă a creditelor disponibile pentru ajutoarele destinate grupurilor de producători în vederea recunoașterii preliminare, ca urmare a unei execuții mai lente către sfârșitul exercițiului bugetar 2012. În acest stadiu, se consideră că situația respectivă este temporară. 3.2. Ajutoarele directe Execuția creditelor pentru ajutoarele directe a depășit nivelul indicatorului de la 28 februarie 2012 cu 1 562,3 milioane EUR. 3.2.1. Ajutoarele directe decuplate (+ 1 541,9 milioane EUR față de creditele votate) În ceea ce privește creditele votate, schema de plată unică (SPU) înregistrează o supraexecuție rezultând din aplicarea indicatorului pentru perioada până la 28 februarie 2013 la creditele bugetare votate, care nu includ veniturile alocate acestui sector. Implementarea SPU la 28 februarie 2013 a atins un ritm mai rapid: 95 % față de 94,3 % în 2012. Pe de altă parte, execuția creditelor disponibile pentru schema de plată unică pe suprafață (SPUS) și pentru celelalte scheme din acest sector a fost mai lentă decât s-a preconizat având în vedere nivelul indicatorului. Într‑adevăr, statele membre au plătit deja până în prezent, pentru toate ajutoarele directe decuplate, aproximativ 78 % din necesarul estimat în buget, față de 89 % în aceeași perioadă pentru cererile din 2011 plătite în 2012. Nota de subsol * din tabelul privind execuția provizorie care figurează în anexa 2 arată care ar fi situația dacă indicatorul de la 28 februarie 2013 ar fi aplicat la creditele totale preconizate a fi disponibile pentru finanțarea ajutoarelor directe decuplate. După cum s-a arătat la punctul 2 de mai sus, finanțarea totală preconizată a fi disponibilă pentru ajutoarele directe decuplate se compune din creditele bugetare votate, în valoare de 38 076 milioane EUR, și din veniturile alocate ajutoarelor directe decuplate, estimate la 1 033 milioane EUR. Prin urmare, dacă indicatorul s-ar aplica la finanțarea totală de 39 109 milioane EUR preconizată a fi disponibilă pentru ajutoarele directe decuplate, s-ar observa o supraexecuție de 599,1 milioane EUR. Această diferență rezultă din faptul că indicatorul pentru SPU bazat pe ritmul mediu de plată din anii 2010-2012 se ridică la 93,5 %, iar execuția efectivă înregistrată până la 28 februarie 2013 este de 95 %. Comisia va continua să urmărească îndeaproape acest articol bugetar pentru a se asigura că veniturile alocate și creditele disponibile sunt suficiente pentru a acoperi execuția bugetară efectivă. 3.3. Auditul cheltuielilor agricole 3.3.1. Închiderea contabilă a exercițiilor financiare precedente (+ 54,0 milioane EUR) Până la 28 februarie 2013, statele membre nu au declarat nicio corecție legată de închiderea conturilor, deoarece Comisia nu a luat nicio decizie de închidere a conturilor. Nivelul actual de execuție rezultă din nivelul indicatorului corespunzător la 28 februarie 2013. Trebuie evidențiat faptul că, în scrisoarea sa rectificativă pentru 2013, Comisia a propus corecții în valoare de – 56 milioane EUR pe baza execuției medii din anii anteriori, având în vedere că astfel de corecții nu sunt predictibile. În noul proiect de buget elaborat în noiembrie în urma eșecului primei concilieri, această sumă a fost majorată la – 100 milioane EUR. În final, după concilierea din 5 decembrie 2012, autoritatea bugetară a adoptat bugetul pentru 2013, în care această sumă a fost stabilită în cele din urmă la – 200 milioane EUR. În acest stadiu, în opinia Comisiei, corecțiile preconizate rezultând din deciziile de închidere a conturilor și din nerespectarea termenelor de plată a ajutoarelor de către statele membre nu vor fi suficiente pentru a acoperi în întregime suma majorată la ‑ 200 de milioane EUR. Comisia va trebui în final să acopere deficitul rezultat de credite bugetare negative prin transferarea unor credite bugetare pozitive de la alte posturi pentru a închide acest post bugetar în 2013. 4. Execuția veniturilor alocate FEGA Tabelul din anexa 2 arată că, până la 28 februarie 2013, au fost colectate venituri alocate însumând 245,4 milioane EUR. Mai precis: – veniturile provenind din corecții bazate pe deciziile de verificare a conformității s-au ridicat la 107,9 milioane EUR și sunt așteptate sume suplimentare până la sfârșitul exercițiului bugetar; – veniturile provenind din nereguli s-au ridicat la aproximativ 70,3 milioane EUR și sunt așteptate, de asemenea, sume suplimentare până la sfârșitul exercițiului bugetar și – în acest stadiu, a fost colectată majoritatea veniturilor provenite din taxa pe excedent în sectorul laptelui, și anume aproximativ 78,7 milioane EUR. În sfârșit, veniturile alocate reportate în cele din urmă din 2012 în 2013 s-au ridicat la 1 245,6 milioane EUR, sumă care include soldul de aproximativ 755 milioane EUR din Fondul temporar de restructurare a industriei zahărului rămas după efectuarea tuturor plăților din Fond. Această sumă este considerabil mai mare decât cea estimată inițial de 905 milioane EUR. Prin urmare, la 28 februarie 2013, veniturile alocate disponibile pentru finanțarea cheltuielilor FEGA însumau 1 502,5 milioane EUR. În acest stadiu, Comisia estimează că veniturile alocate care urmează încă a fi colectate se vor ridica la 371,1 milioane EUR (respectiv veniturile alocate, estimate la 628 milioane EUR, care vor fi generate în bugetul 2013, din care au fost colectate 256,9 milioane EUR). 5. Concluzii Execuția provizorie a creditelor bugetare destinate FEGA în 2013, pentru perioada care se încheie la 28 februarie 2013, arată că rambursările lunare către statele membre au depășit cu aproximativ 1 755,9 milioane EUR profilul cheltuielilor pentru execuția bugetară bazat pe indicator. Acest lucru s-a datorat în principal autorizației generale acordate de Comisie de a plăti avansuri din ajutoarele directe începând cu 16 octombrie 2012, ceea ce a avut ca rezultat un ritm de plată mai rapid al acestor ajutoare. Se așteaptă încetinirea acestui ritm pe măsură ce se apropie termenul pentru plata acestor ajutoare, fixat la 30 iunie 2013. Sunt disponibile deja venituri alocate în valoare de 1 502,5 milioane EUR și se așteaptă colectarea în 2013 a încă 371,1 milioane EUR. În acest stadiu, Comisia se așteaptă ca veniturile alocate disponibile împreună cu cele care vor deveni disponibile în cursul anului să fie suficiente pentru a acoperi finanțarea fondurilor operaționale destinate organizațiilor de producători și a schemei de plată unică, după cum s-a preconizat inițial la întocmirea bugetului pentru 2013. [1] Articolul 14 din Regulamentul (UE, Euratom) nr. 966/2012 al Parlamentului European și al Consiliului privind normele financiare aplicabile bugetului general al Uniunii stabilește că veniturile interne alocate se reportează numai pentru un an. În consecință, în interesul bunei gestionări bugetare, veniturile alocate sunt în general utilizate înaintea oricărui credit votat pentru articolul bugetar în cauză.